CELEX: 32012R0523
Language: lt
Date: 2012-06-20 00:00:00
Title: 2012 m. birželio 20 d. Komisijos reglamentas (ES) Nr. 523/2012, kuriuo dėl tam tikrų Jungtinių Tautų Europos ekonominės komisijos priimtų variklinių transporto priemonių, jų priekabų ir joms skirtų sistemų, sudėtinių dalių ir atskirų techninių mazgų tipo patvirtinimo taisyklių įtraukimo iš dalies keičiamas Europos Parlamento ir Tarybos reglamentas (EB) Nr. 661/2009  Tekstas svarbus EEE

21.6.2012   
            
            
               LT
            
            
               Europos Sąjungos oficialusis leidinys
            
            
               L 160/8
            
         KOMISIJOS REGLAMENTAS (ES) Nr. 523/2012
   2012 m. birželio 20 d.
   kuriuo dėl tam tikrų Jungtinių Tautų Europos ekonominės komisijos priimtų variklinių transporto priemonių, jų priekabų ir joms skirtų sistemų, sudėtinių dalių ir atskirų techninių mazgų tipo patvirtinimo taisyklių įtraukimo iš dalies keičiamas Europos Parlamento ir Tarybos reglamentas (EB) Nr. 661/2009
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 661/2009 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo, atsižvelgiant į jų bendrąją saugą, reikalavimų (1), ypač į jo 14 straipsnio 1 dalį,
   kadangi:
   
               (1)
            
            
               Tarybos sprendimu 97/836/EB (2) Sąjunga prisijungė prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas);
            
         
               (2)
            
            
               Sprendimu 97/836/EB Sąjunga taip pat prisijungė prie JT EEK taisyklės Nr. 30 dėl variklinių transporto priemonių ir jų priekabų pneumatinių padangų, Taisyklės Nr. 54 dėl komercinių transporto priemonių ir jų priekabų pneumatinių padangų ir Taisyklės Nr. 64 dėl laikinojo naudojimo atsarginio rato su padanga, nebliūkštančiųjų padangų, važiavimo nebliūkštančiosiomis padangomis sistemos ir oro slėgio padangose kontrolės sistemos;
            
         
               (3)
            
            
               atskiru Tarybos sprendimu (3) Sąjunga prisijungė prie JT EEK taisyklės Nr. 117 dėl padangų riedėjimo triukšmo ir sukibimo su šlapia danga;
            
         
               (4)
            
            
               remiantis 2007 m. rugsėjo 5 d. Europos Parlamento ir Tarybos direktyva 2007/46/EB, nustatančia motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (4), transporto priemonių gamintojai, norintys gauti jų gaminamų sistemų, sudėtinių dalių ar atskirų techninių mazgų patvirtinimą, gali pasirinktinai laikytis reikiamų direktyvų arba atitinkamų JT EEK taisyklių reikalavimų. Dauguma direktyvų reikalavimų dėl transporto priemonių dalių paimta iš atitinkamų JT EEK taisyklių. Tobulėjant technologijoms JT EEK taisyklės nuolat keičiamos, todėl susijusios direktyvos taip pat turi būti nuolat atnaujinamos, kad sutaptų su atitinkamų JT EEK taisyklių turiniu. Siekdama išvengti šio dubliavimosi, aukšto lygio darbo grupė „CARS 21“ rekomendavo pakeisti kelias direktyvas atitinkamomis JT EEK taisyklėmis;
            
         
               (5)
            
            
               galimybė privalomai taikyti JT EEK taisykles transporto priemonių EB tipo patvirtinimo tikslais ir tomis JT EEK taisyklėmis pakeisti Sąjungos teisės aktus numatyta Direktyvoje 2007/46/EB. Vadovaujantis Reglamentu (EB) Nr. 661/2009 tipo patvirtinimas pagal privalomas JT EEK taisykles turi būti laikomas EB tipo patvirtinimu, remiantis tuo reglamentu ir jo įgyvendinimo priemonėmis;
            
         
               (6)
            
            
               pakeitus Sąjungos teisės aktus JT EEK taisyklėmis būtų galima lengviau išvengti ne tik techninių reikalavimų, bet ir sertifikavimo bei administravimo procedūrų dubliavimosi. Be to, turėdamos tiesiogiai tarptautiniais standartais pagrįstą tipo patvirtinimą, trečiosios šalys, visų pirma pataisyto JT EEK 1958 m. susitarimo susitariančiosios šalys, galėtų lengviau patekti į rinką ir taip sustiprintų Sąjungos pramonės konkurencingumą;
            
         
               (7)
            
            
               todėl Reglamentu (EB) Nr. 661/2009 numatyta panaikinti kelias direktyvas dėl variklinių transporto priemonių, jų priekabų ir joms skirtų sistemų, sudėtinių dalių ir atskirų techninių mazgų tipo patvirtinimo, kurios EB tipo patvirtinimo pagal tą reglamentą tikslais turėtų būti pakeistos atitinkamomis JT EEK taisyklėmis siekiant užtikrinti, kad būtų paliktos tipo patvirtinimo nuostatos ir būtų palengvinta mokslo ir technologijų raida;
            
         
               (8)
            
            
               dėl šios priežasties tikslinga įtraukti JT EEK taisykles Nr. 30, 54, 64 ir 117 į Reglamento (EB) Nr. 661/2009 IV priedą, kuriame išvardytos privalomos JT EEK taisyklės;
            
         
               (9)
            
            
               taip pat dėl JT EEK taisyklės Nr. 13 dėl transporto priemonių ir jų priekabų stabdžių veikimo, Taisyklės Nr. 13-H dėl lengvųjų automobilių stabdžių veikimo, Taisyklės Nr. 34 dėl gaisro pavojaus prevencijos (skystų degalų bakai) ir Taisyklės Nr. 55 dėl autotraukiniams skirtų mechaninių sukabinimo įtaisų sudedamųjų dalių taikymo turėtų būti patikslintas Reglamento (EB) Nr. 661/2009 su pakeitimais, padarytais Komisijos reglamentu (ES) Nr. 407/2011 (5), IV priedas;
            
         
               (10)
            
            
               todėl Reglamentas (EB) Nr. 661/2009 turėtų būti atitinkamai iš dalies pakeistas;
            
         
               (11)
            
            
               šio reglamento priede išvardytos JT EEK taisyklės turėtų būti taikomos laikantis Reglamento (EB) Nr. 661/2009 13 straipsnyje nustatytų įgyvendinimo datų;
            
         
               (12)
            
            
               šiame reglamente nustatytos priemonės atitinka Variklinių transporto priemonių techninio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 661/2009 IV priedas iš dalies keičiamas pagal šio reglamento priedą.
   2 straipsnis
   1.   Nuo 2012 m. lapkričio 1 d. JT EEK taisyklė Nr. 30 (02 serijos pakeitimų 16 papildymas (6)) ir JT EEK taisyklė Nr. 117 (02 serijos pakeitimai (7)), įskaitant šios JT EEK taisyklės 6.1.1 punkte nustatytus 2 etapo riedėjimo garso reikalavimus, 6.2 punkte nustatytus sukibimo su šlapia danga reikalavimus ir 6.3.1 punkte nustatytus pasipriešinimo riedėjimui reikalavimus, taikomos C1 klasės naujų tipų padangų tipo patvirtinimo tikslais.
   2.   Nuo 2014 m. lapkričio 1 d. JT EEK taisyklė Nr. 30 (02 serijos pakeitimų 16 papildymas) ir JT EEK taisyklė Nr. 117 (02 serijos pakeitimai), įskaitant šios taisyklės 6.2 punkte nustatytus sukibimo su šlapia danga reikalavimus, taikomos parduodant ir pradedant eksploatuoti naujas C1 klasės padangas.
   3.   Nuo 2012 m. lapkričio 1 d. JT EEK taisyklė Nr. 54 (pradinės taisyklės redakcijos 17 papildymas (8)) ir JT EEK taisyklė Nr. 117 (02 serijos pakeitimai), įskaitant šios JT EEK taisyklės 6.1.2 bei 6.1.3 punktuose nustatytus 2 etapo riedėjimo garso reikalavimus ir 6.3.1 punkte nustatytus 1 etapo pasipriešinimo riedėjimui reikalavimus, taikomos C2 ir C3 klasės naujų tipų padangų tipo patvirtinimo tikslais.
   4.   Nuo 2014 m. lapkričio 1 d. JT EEK taisyklė Nr. 54 (pradinės taisyklės redakcijos 17 papildymas) privalomai taikoma parduodant ir pradedant eksploatuoti naujas C2 ir C3 klasių padangas.
   5.   Nuo 2016 m. lapkričio 1 d. JT EEK taisyklė Nr. 117 (02 serijos pakeitimai), įskaitant šios JT EEK taisyklės 6.1.1–6.1.3 punktuose nustatytus 2 etapo riedėjimo garso reikalavimus, taikoma parduodant ir pradedant eksploatuoti naujas C1, C2 ir C3 klasių padangas.
   6.   Nuo 2014 m. lapkričio 1 d. JT EEK taisyklė Nr. 117 (02 serijos pakeitimai), įskaitant šios JT EEK taisyklės 6.3.1 punkte nustatytus 1 etapo pasipriešinimo riedėjimui reikalavimus, taikoma parduodant ir pradedant eksploatuoti naujas C1 ir C2 klasių padangas.
   7.   Nuo 2016 m. lapkričio 1 d. JT EEK taisyklė Nr. 117 (02 serijos pakeitimai), įskaitant šios JT EEK taisyklės 6.3.1 punkte nustatytus 1 etapo pasipriešinimo riedėjimui reikalavimus, taikoma parduodant ir pradedant eksploatuoti naujas C3 klasės padangas.
   8.   Nuo 2016 m. lapkričio 1 d. JT EEK taisyklė Nr. 117 (02 serijos pakeitimai), įskaitant šios JT EEK taisyklės 6.3.2 punkte nustatytus 2 etapo pasipriešinimo riedėjimui reikalavimus, taikoma C1, naujų tipų C2 ir C3 klasių padangų tipo patvirtinimo tikslais.
   9.   Nuo 2018 m. lapkričio 1 d. JT EEK taisyklė Nr. 117 (02 serijos pakeitimai), įskaitant šios JT EEK taisyklės 6.3.2 punkte nustatytus 2 etapo pasipriešinimo riedėjimui reikalavimus, privalomai taikoma parduodant ir pradedant eksploatuoti naujas C1 ir C2 klasių padangas.
   10.   Nuo 2020 m. lapkričio 1 d. JT EEK taisyklė Nr. 117 (02 serijos pakeitimai), įskaitant šios JT EEK taisyklės 6.3.2 punkte nustatytus 2 etapo pasipriešinimo riedėjimui reikalavimus, taikoma parduodant ir pradedant eksploatuoti naujas C3 klasės padangas.
   11.   Per papildomą ne ilgesnį kaip 30 mėnesių laikotarpį po šių datų galima parduoti ir pradėti eksploatuoti naujas C1, C2 ir C3 klasių padangas, kurios buvo pagamintos prieš datas, nustatytas 2 dalyje dėl bendrųjų reikalavimų ir sukibimo su šlapia danga, 4 dalyje dėl bendrųjų reikalavimų, 5 dalyje dėl 2 etapo riedėjimo garso reikalavimų, 6 ir 7 dalyse dėl 1 etapo pasipriešinimo riedėjimui reikalavimų bei 9 ir 10 dalyse dėl 2 etapo pasipriešinimo riedėjimui reikalavimų, ir kurios neatitinka šių reikalavimų.
   3 straipsnis
   1.   Nuo 2012 m. lapkričio 1 d. nacionalinės valdžios institucijos atsisako suteikti M1 kategorijos naujų tipų transporto priemonių, kuriose nesumontuota oro slėgio padangose kontrolės sistema, atitinkanti JT EEK taisyklėje Nr. 64 (02 serijos pakeitimai, 1 klaidų ištaisymas (9)) nustatytus susijusius reikalavimus, EB tipo patvirtinimą.
   2.   Nuo 2014 m. lapkričio 1 d. nacionalinės valdžios institucijos draudžia registruoti, parduoti ir pradėti eksploatuoti M1 kategorijos transporto priemones, kuriose nesumontuota oro slėgio padangose kontrolės sistema, atitinkanti JT EEK taisyklėje Nr. 64 (02 serijos pakeitimai, 1 klaidų ištaisymas) nustatytus susijusius reikalavimus.
   4 straipsnis
   1.   Nuo 2012 m. lapkričio 1 d. JT EEK taisyklė Nr. 64 (02 serijos pakeitimai, 1 klaidų ištaisymas) taikoma M1 ir N1 kategorijų naujų tipų transporto priemonių EB tipo patvirtinimo tikslais, kai tokiose transporto priemonėse sumontuota šioje taisyklėje reglamentuojama įranga.
   2.   Nuo 2014 m. lapkričio 1 d. JT EEK taisyklė Nr. 64 (02 serijos pakeitimai, 1 klaidų ištaisymas) privalomai taikoma registruojant, parduodant ir pradedant eksploatuoti naujas M1 ir N1 kategorijų transporto priemones, kai tokiose transporto priemonėse sumontuota šioje taisyklėje reglamentuojama įranga.
   5 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. birželio 20 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 200, 2009 7 31, p. 1.
   
      (2)  OL L 346, 1997 12 17, p. 78.
   
      (3)  COM(2003) 635 galutinis, priimta nepaskelbtu dokumentu.
   
      (4)  OL L 263, 2007 10 9, p. 1.
   
      (5)  OL L 108, 2011 4 28, p. 13.
   
      (6)  OL L 201, 2008 7 30, p. 70.
   
      (7)  OL L 231, 2008 8 29, p. 19.
   
      (8)  OL L 183, 2008 7 11, p. 41.
   
      (9)  OL L 310, 2010 11 26, p. 18.
   
      PRIEDAS
      Reglamento (EB) Nr. 661/2009 IV priedas iš dalies keičiamas taip:
      
                  (1)
               
               
                  privalomų taikyti JT EEK taisyklių sąrašas iš dalies keičiamas taip:
                  
                              a)
                           
                           
                              Taisyklei Nr. 13 skirtas įrašas pakeičiamas taip:
                              
                                          „13
                                       
                                       
                                          Transporto priemonių ir jų priekabų stabdžių veikimas
                                       
                                       
                                          10 serijos pakeitimų 5 papildymas
                                          6 redakcijos 1 ir 2 klaidų ištaisymai
                                       
                                       
                                          
                                             OL L 257, 2010 9 30, p. 1.
                                       
                                       
                                          M, N, O (b)“
                                       
                                    
                                          11 serijos pakeitimų 3 papildymas
                                       
                                       
                                          
                                             OL L 297, 2010 11 13, p. 183.
                                       
                                    
                        
                              b)
                           
                           
                              tarp Taisyklės Nr. 28 ir Taisyklės Nr. 31 įterpiama ši Taisyklė Nr. 30:
                              
                                          „30
                                       
                                       
                                          Variklinių transporto priemonių ir jų priekabų pneumatinės padangos (C1 klasė)
                                       
                                       
                                          02 serijos pakeitimų 16 papildymas
                                       
                                       
                                          
                                             OL L 201, 2008 7 30, p. 70.
                                          
                                             OL L 307, 2011 11 23, p. 1.
                                       
                                       
                                          M, N, O“
                                       
                                    
                        
                              c)
                           
                           
                              Taisyklei Nr. 34 skirtas įrašas pakeičiamas taip:
                              
                                          „34
                                       
                                       
                                          Gaisro pavojaus prevencija (skystų degalų bakai)
                                       
                                       
                                          02 serijos pakeitimų 2 papildymas
                                       
                                       
                                          
                                             OL L 194, 2008 7 23, p. 14.
                                       
                                       
                                          M, N, O (d)“
                                       
                                    
                        
                              d)
                           
                           
                              tarp Taisyklės Nr. 48 ir Taisyklės Nr. 55 įterpiama ši Taisyklė Nr. 54:
                              
                                          „54
                                       
                                       
                                          Komercinių transporto priemonių ir jų priekabų pneumatinės padangos (C2 ir C3 klasės)
                                       
                                       
                                          Taisyklės pradinės redakcijos 17 papildymas
                                       
                                       
                                          
                                             OL L 183, 2008 7 11, p. 41.
                                          
                                             OL L 307, 2011 11 23, p. 2.
                                       
                                       
                                          M, N, O“
                                       
                                    
                        
                              e)
                           
                           
                              Taisyklei Nr. 55 skirtas įrašas pakeičiamas taip:
                              
                                          „55
                                       
                                       
                                          Autotraukiniams skirtos mechaninių sukabinimo įtaisų sudedamosios dalys
                                       
                                       
                                          01 serijos pakeitimų 1 papildymas
                                       
                                       
                                          
                                             OL L 227, 2010 8 28, p. 1.
                                       
                                       
                                          M, N, O (e)“
                                       
                                    
                        
                              f)
                           
                           
                              tarp Taisyklės Nr. 61 ir Taisyklės Nr. 66 įterpiama ši Taisyklė Nr. 64:
                              
                                          „64
                                       
                                       
                                          Laikinojo naudojimo atsarginis ratas su padanga, nebliūkštančiosios padangos, važiavimo nebliūkštančiosiomis padangomis sistema ir oro slėgio padangose kontrolės sistema
                                       
                                       
                                          02 serijos pakeitimai, 1 klaidų ištaisymas
                                       
                                       
                                          
                                             OL L 310, 2010 11 26, p. 18.
                                       
                                       
                                          M1, N1“
                                       
                                    
                        
                              g)
                           
                           
                              tarp Taisyklės Nr. 116 ir Taisyklės Nr. 118 įterpiama ši Taisyklė Nr. 117:
                              
                                          „117
                                       
                                       
                                          Padangos atsižvelgiant į riedėjimo triukšmą, sukibimą su šlapia danga ir pasipriešinimą riedėjimui (C1, C2 ir C3 klasės)
                                       
                                       
                                          02 serijos pakeitimai
                                       
                                       
                                          
                                             OL L 307, 2011 11 23, p. 3.
                                       
                                       
                                          M, N, O“
                                       
                                    
                        
            
                  (2)
               
               
                  Lentelės pastabos iš dalies keičiamos taip:
                  
                              a)
                           
                           
                              b ir c pastabos pakeičiamos taip:
                              
                                          „(b)
                                       
                                       
                                          Elektroninės stabilumo kontrolės sistemą privaloma sumontuoti pagal šio reglamento 12 straipsnį. Todėl privaloma taikyti JT EEK taisyklės Nr. 13 21 priedą naujų tipų transporto priemonių EB tipo pavirtinimo tikslais ir registruojant, parduodant ir pradedant eksploatuoti naujas transporto priemones. Tačiau šiame reglamente nurodytos elektroninės stabilumo kontrolės sistemų įdiegimo datos taikomos vietoj toje JT EEK taisyklėje nustatytų datų.
                                       
                                    
                                          (c)
                                       
                                       
                                          Elektroninės stabilumo kontrolės sistemą privaloma sumontuoti pagal šio reglamento 12 straipsnį. Todėl privaloma taikyti JT EEK taisyklės Nr. 13-H 9 priedo A dalį naujų tipų transporto priemonių EB tipo pavirtinimo tikslais ir registruojant, parduodant ir pradedant eksploatuoti naujas transporto priemones. Tačiau šiame reglamente nurodytos elektroninės stabilumo kontrolės sistemų įdiegimo datos taikomos vietoj toje JT EEK taisyklėje nustatytų datų.“
                                       
                                    
                        
                              b)
                           
                           
                              įterpiamos šios d ir e pastabos:
                              
                                          „(d)
                                       
                                       
                                          Atitiktis JT EEK taisyklės Nr. 34 II daliai neprivaloma.
                                       
                                    
                                          (e)
                                       
                                       
                                          Transporto priemonių gamintojui nurodžius, kad transporto priemonė yra pritaikyta kroviniams vilkti (Direktyvos 2007/46/EB I priedo 2.11.5 punktas), joks joje sumontuotas mechaninis sukabinimo įtaisas neturi užstoti apšvietimo sistemos sudedamųjų dalių (pvz., galinio rūko žibinto) arba galinio valstybinio numerio ženklo montavimo ir pritvirtinimo vietos, jeigu mechaninio sukabinimo įtaiso neįmanoma pašalinti arba perkelti į kitą vietą nenaudojant kokių nors įrankių, įskaitant atsukimo raktus.“